রড দিয়ে পিটিয়ে নারীর হাত-পা ভেঙ্গে দিল যুবলীগ নেতা
সাভারের আশুলিয়ায় একটি মার্কেট দখলকে কেন্দ্র করে লোহার রড ও পাইপ দিয়ে পিটিয়ে এক নারীর হাত-পা ভেঙ্গে দেয়ার অভিযোগ উঠেছে যুবলীগ নেতার বিরুদ্ধে।







গুরুতর আহত অবস্থায় মাকসুদা আক্তার নামের ওই নারীকে উদ্ধার করে ধামরাই উপজেলা স্বাস্থ্য কমপ্লেক্সে ভর্তি করা হয়েছে।




বুধবার বিকালে আশুলিয়ার বাইপাইল বাসস্ট্যান্ড এলাকায় এ ঘটনা ঘটে। এ ঘটনায় আহত মাকসুদার ভাই বাদী হয়ে আশুলিয়া থানায় একটি সাধারণ ডায়েরি করেছেন।
আহত মাকসুদার ভাই ফারুক হোসেন বলেন, বাইপাইল বাসস্ট্যান্ড এলাকায় তাদের মালিকানাধীন একটি ফলের আড়তের মার্কেট দখলের পাঁয়তারা করে আসছিল আশুলিয়া থানা যুবলীগের যুগ্ম-আহ্বায়ক মঈনুল ইসলাম ভূঁইয়া। বুধবার সকালে মাকসুদা মার্কেটে গেলে যুবলীগ নেতা মঈনুল, জয়নাল হাজী, খলিল, শরীফ, সুমন, আবদুল হালিমসহ বেশকিছু নেতাকর্মী নিয়ে তার মার্কেটে গিয়ে অবস্থান নেয়।
এ সময় যুবলীগ নেতা ও তার লোকজন মাকসুদাকে মার্কেট ছেড়ে চলে যাওয়ার জন্য হুমকি দেয়। তাদের কথার প্রতিবাদ করলে মঈনুল ও তার লোকজন লোহার রড ও পাইপ দিয়ে মাকসুদাকে পিটিয়ে হাত ও পা ভেঙ্গে দেয়। 
জানতে চাইলে মঈনুল ইসলাম ভুঁইয়া বলেন, ওই নারী আমার মার্কেটের সামনে এসে নিজের লোকজন দিয়ে ব্যবসায়ীদের উচ্ছেদ করতে যায়। এতে আমার লোকজন ক্ষুব্ধ হয়ে তাকে মারধর করে থাকতে পারে।
এ ব্যাপারে আশুলিয়া থানার এসআই  মিরাজুল ইসলাম বলেন, এক নারীকে পিটিয়ে আহত করার ঘটনায় ফারুক হোসেন থানায় একটি সাধারণ ডায়েরি দায়ের করেছেন। বিষয়টি তদন্ত করে আইনগত ব্যবস্থা গ্রহণ করা হবে বলে জানান তিনি।

সাভারের আশুলিয়ায় একটি মার্কেট দখলকে কেন্দ্র করে লোহার রড ও পাইপ দিয়ে পিটিয়ে এক নারীর হাত-পা ভেঙ্গে দেয়ার অভিযোগ উঠেছে যুবলীগ নেতার বিরুদ্ধে।